KIRJALLINEN KYSYMYS E-2436/00 esittäjä(t): Mario Mantovani (PPE-DE), Antonio Tajani (PPE-DE) ja Stefano Zappalà (PPE-DE) neuvostolle. Vakoilujärjestelmä Echelon.



Virallinen lehti nro 103 E , 03/04/2001 s. 0156 - 0156



KIRJALLINEN KYSYMYS E-2436/00 esittäjä(t): Mario Mantovani (PPE-DE), Antonio Tajani (PPE-DE) ja Stefano Zappalà (PPE-DE) neuvostolle (24. heinäkuuta 2000) Aihe: Vakoilujärjestelmä Echelon Italian lehdistössä kerrottiin äskettäin, että National Security Agencyn (NSA) yhteistyössä Yhdistyneen kuningaskunnan GCHQ:n, Kanadan CSE:n, Australian DSD:n ja Uuden-Seelannin GCSB:n kanssa kehittämää Echelon-vakoilujärjestelmää on käytetty puhelinkeskustelujen, faksien ja sähköpostin vakoiluun eri puolilla maailmaa. Ronald Reaganin kaudella Valkoisen talon tietoliikenteen suojasta vastannut entinen merivoimien upseeri luutnantti Wayne Madsen kertoi italialaiselle Panorama-viikkolehdelle, että Italiassa on ollut kaksi NSA:n tukikohtaa, toinen San Vito dei Normannissa ja toinen Gera Lariossa Como-järven pohjoispuolella. Osittain nämä tukikohdat ovat ilmeisesti vieläkin käytössä. Gera Larion asema, joka otettiin käyttöön vuonna 1976, kuuluu nykyisin Telecom Italian omistamalle yksityiselle Telespazio-yhtiölle, joka tarjoaa satelliittipalveluja Euroopan avaruusjärjestölle ja Agenzia Spaziale Italianalle. Madsenin mukaan kyseinen asema on erittäin salamyhkäinen. Telespazio ilmoitti äskettäin sopimuksesta, jonka puitteissa Italian laivaston alukset voivat kommunikoida keskenään ja valvontakeskuksen kanssa käyttämällä omia laitteitaan. Mitä neuvosto aikoo tehdä tarkistaakseen, pitääkö edellä kerrottu paikkansa, ja jos siinä on jotain perää, mitä se aikoo tehdä tämän toiminnan lopettamiseksi? Yhteinen vastaus kirjallisiin kysymyksiin E-2436/00 ja E-2469/00 (10. marraskuuta 2000) Neuvosto on jo todennut joukossa vastauksia, joita se on antanut useiden Euroopan parlamentin jäsenten esittämiin kysymyksiin, ettei sille ole koskaan toimitettu perussopimuksissa määrättyjen menettelyjen mukaisesti todisteita, joiden perusteella se olisi voinut todeta arvoisien parlamentin jäsenten mainitseman telekuuntelujärjestelmän olemassaolon. Lisäksi neuvosto haluaa muistuttaa siitä, ettei se voisi toimivaltuuksiensa puitteissa hyväksyä sellaisen telekuuntelujärjestelmän perustamista, joka ei noudattaisi Euroopan unionista tehdyn sopimuksen oikeussääntöjä ja joka loukkaisi ihmisarvon suojelun perusperiaatteita. Lisäksi neuvosto haluaa muistuttaa arvoisia parlamentin jäseniä siitä, että se antoi 29. toukokuuta 2000 pidetyssä istunnossaan päätelmät oikeudellisten puitteiden ulkopuolella tapahtuvasta telekuuntelusta. Päätelmät ovat seuraavat: Neuvostossa vaihdettiin näkemyksiä Euroopan parlamentissa käydyistä keskusteluista, jotka koskivat telekuuntelua täysin oikeudellisten puitteiden ulkopuolella. Neuvosto totesi jälleen painottavansa ihmisoikeuksien ja yksilön vapauksien suojeluun liittyviä perusperiaatteita sekä luonnollisten että oikeushenkilöiden osalta ja sellaisina kuin ne tunnustetaan Euroopan unionista tehdyssä sopimuksessa. Vaikka telekuuntelu voi olla tärkeä keino rikollisuuden torjunnassa ja kansallisen turvallisuuden puolustamisessa, sitä ei missään tapauksessa saa käyttää kaupallisten etujen hankkimistarkoituksissa. Neuvosto pani merkille komission aikomuksen esittää lähiaikoina sopivia toimia turvallisemman tietoyhteiskunnan toteuttamiseksi. Neuvosto pyysi puheenjohtajavaltiota huolehtimaan siitä, että toimivaltaiset neuvoston työryhmät varmistavat edellä mainittujen periaatteiden kunnioittamisen ja varsinkin suosivat kaikenlaisia toimia uuden teknologian väärinkäytön estämiseksi ja siltä suojaamiseksi.